હવે કોઈ રાજકીય આઝાદી માટે શહીદ થવાની જરૂર નથી, પણ પોતાની વૈયક્તિક આઝાદી ભોગવવાનું અને પોેતે જ પોતાની જિંદગીનું ધ્યેય નક્કી કરવાનું આપણે માટે છોડી ગયા છે. હવેના શહીદો જુદી જાતના છે. તે જરૂર શહીદ છે, પણ ભારતની પ્રજા માટે પણ અમુક જણ વ્યવસાયમાં શહીદ થયા છે. હવે શેને માટે શહીદ થવાનું છે? સ્વામી વિવેકાનંદે ઉચ્ચ કક્ષાનો સંદેશ યુવાનોને આપ્યો છે. હે યુવાનો, તમે તમારા માટે જિંદગીનું કોઈ ઊંચું ધ્યેય નક્કી કરો. માત્ર મોજમજા અને ખાણીપીણી કે આનંદપ્રમોદમાં શક્તિ વેડફવાને બદલે ઈશ્વરે આ કીમતી દેહ આપ્યો છે એ કીમતી દેહ આપવા બદલ ઈશ્વર-અલ્લાહ પાસે કંઈક બડાઈ મારી શકો એવું કામ આ દુનિયામાં મરણ પહેલાં કરતા જાઓ.